Ministrul culturii Raluca Turcan infirmă zvonurile privind demiterea lui Adrian Cioroianu și se arată preocupată de "rezolvarea problemelor".
Evită să întrețină disputele și anunță organizarea concursului pentru poziţia de manager la Biblioteca Naţională, Adrian Cioroianu fiind interimar în această poziție.
"(…)nu vorbim despre schimbarea unei persoane, despre înlocuirea sau despre sancţionare, vorbim despre organizarea concursului pentru poziţia de manager la Biblioteca Naţională pentru că, în spatele mai multor apariţii publice pe acest subiect a existat şi argumentul că poziţia este ocupată în momentul de faţă temporar. Aşadar, iarăşi, ca ministrul al Culturii sunt concentrată pe rezolvarea problemelor şi nu pe întreţinerea unor dispute în spaţiul public", a precizat Turcan.
Instanţa va trebui să se pronunţe
"Dacă datele cu caracter personal au fost încălcate", atunci când Adrian Cioroianu a dezvăluit ce teză de doctorat vrea să consulte jurnalista Emilia Şercan, "avem cinci puncte de vedere. Dacă acest aspect nu a putut fi reglat tranşant, instanţa va trebui să se pronunţe din perspectivă juridică", a explicat ministrul.
Scandalul dintre Cioroianu şi Şercan
"Cred că dialogul trebuia să fie în nişte limite decente şi nu cred că era cazul să apară astfel de tensiuni în spaţiul public, iar din perspectiva legalităţii, aici există mai multe puncte de vedere – în unele se creează să spunem premisa de a fi încălcată legislaţia cu privire la protecţia datelor protejate.
Vom asculta şi opinia comisiei. Pe mine mă interesează ca Biblioteca Naţională să funcţioneze bine şi, dacă există nemulţumiri legate de ocuparea temporară a poziţiei de manager, atunci am pregătit deja procedurile pentru a organiza concursul la Biblioteca Naţională", a declarat Raluca Turcan, înainte de şedinţa Comisiei de cultură a Camerei Deputaţilor unde a fost chemată pe două teme legate de acuzaţiile de plagiat ale lui Adrian Cioroianu şi expoziţia de tablouri Victor Brauner.
Directorul interimar al Bibliotecii Naţionale a României, Adrian Cioroianu, a declarat marţi că nu îşi va da demisia, adăugând că este posibil să se înscrie la concursul care urmează să fie organizat pentru această funcţie.
În această şedinţă preşedintele comisiei, Iulian Bulai, a cerut demisia sau demiterea directorului interimar al Bibliotecii Naţionale a României, pe motiv că a folosit informaţii cu caracter personal pentru a discredita o persoană.
Jurnalista Emilia Şercan a reclamat în urmă cu două săptămâni faptul că în sălile Bibliotecii Naţionale a României cititorii stau cu gecile pe ei, la temperaturi de 16 grade Celsius. Adrian Cioroianu a acuzat-o pe Şercan de "fake news" şi a făcut public, pe Facebook, faptul că aceasta a solicitat studierea tezei de doctorat a lui Mircea Geoană.